
****

**Μετόχι, 21 Φεβρουαρίου 2022**

**ΕΝΗΜΕΡΩΤΙΚΗ ΕΠΙΣΤΟΛΗ**

**Θέμα : Παράνομη εγκατάσταση φωτοβολταΐκών μονάδων παραγωγής ηλεκτρικής ενέργειας σε Μεγάλα Πεύκα/Μετόχι [προστατευόμενες ζώνες της Χερσονήσου Λαυρεωτικής]**

Αγαπητοί μας

Στην περιοχή μας Μεγάλα Πεύκα και Μετόχι Λαυρεωτικής έχουν εγκατασταθεί ήδη 5 μονάδες παραγωγής ηλεκτρικής ενέργειας με φωτοβολταικά πάνελ κατά κατάφωρη παράβαση των διατάξεων για την προστασία των ορεινών όγκων της Χερσονήσου Λαυρεωτικής, (ΠΔ 19/2/2003 ΦΕΚ 121). Σημειώνουμε ότι εκτός από αμπέλια και καλλιέργειες αποψιλώθηκαν και αιωνόβια ελαιόδεντρα !

Η εγκατάσταση τέτοιων συστημάτων σε γεωτεμάχια της περιοχής μας απαγορεύεται απολύτως καθώς αφενός υπάρχει ρητή απαγόρευση στο νόμο 4277/2014 (άρθρο 21 παρ. 7) και αφετέρου δεν επιτρέπεται με βάση το Προεδρικό Διάταγμα της 19/2/2003 (ΦΕΚ Δ/121) που εντάσσει την περιοχή μας στου προστατευόμενους ορεινούς όγκους της Λαυρεωτικής.

Με δεδομένο ότι οι εγκαταστάσεις αυτές έχουν λάβει έγκριση από την Υπηρεσία Δόμησης του Δήμου Λαυρεωτικής υποβάλλαμε αίτηση για την άμεση ανάκληση των αδειών που έχουν δοθεί και επίσης ζητήσαμε να ληφθούν τα αναγκαία διοικητικά μέτρα ώστε να αναγκαστούν οι παρανομούντες να επαναφέρουν την πρωτέρα κατάσταση.

Δυστυχώς και παρά τις επανειλημμένες οχλήσεις μας η Δημοτική Αρχή δεν φαίνεται διατεθειμένη να συμμορφωθεί με τις επιταγές του νόμου. Για το λόγο αυτό προετοιμάζουμε δικαστικό αγώνα με πρώτο στόχο τη λήψη προσωρινής διαταγής για να σταματήσει άμεσα το επικειμενο νέο φωτοβολταικό και σε δεύτερο χρόνο δικαστικό αγώνα για την αποξύλωση των εγκατεστημένων φωτοβολταικών και την επαναφορά της περιοχής στην προτέρα κατάσταση.

Επίσης επικοινωνούμε με διάφορα δημοσιογραφικά κέντρα για να δώσουμε δημοσιότητα στο ζήτημα ώστε με την πίεση που θα ασκηθεί ευαισθητοποιηθούν οι άρχοντες μας και συμμορφωθούν με τη νομιμότητα. [Όποιος έχει πρόσβαση σε έγκυρο δημοσιογράφο παρακαλώ ας επικοινωνήσει με το Διοικητικό Συμβούλιο].

Ζητάμε τη στήριξή σας τόσο ηθικά όσο και οικονομικά.

Για την οικονομική στήριξη προτείνουμε κάθε ιδιοκτησία να συμβάλλει με 150 Ευρώ ώστε να καλυφθούν τα έξοδα τουλάχιστον της πρώτης φάσης του δικαστικού αγώνα.

Παρακαλούμε επικοινωνήστε με την Ταμία Βάνα Γιαννακοπουλου στο τηλ 6972260432 για την καταβολή της εισφοράς σας ή με κάποιο μέλος του ΔΣ που θα σας εξυπηρετήσει.

Ευχαριστούμε εκ των προτέρων

**ΤΟ ΔΙΟΙΚΗΤΙΚΟ ΣΥΜΒΟΥΛΙΟ**